又一首
作者：邵雍
朝代：宋

paragraphs: 兄既名雍弟名睦，弟兄雍睦情何足。
居常出入留一人，奉親教子如其欲。
慈父享年七十九，四人稚子常相逐。
其間同戲綵衣時，堂上愉愉歡可掬。
慈父前年忽傾逝，爾弟今年命還促。
獨予奉母引四子，日對幾筵相向哭。
不知腸有幾千尺，不知淚有幾千斛。
斷盡滴盡無柰何，曏日恩光焉可贖。